English: Thanks, Jenny. I don't know the answer to the swift boxes, but I will ask now that you've asked a question. We did that, I can't quite remember, at least one season ago, so we should have some information about the effect. I will certainly ask. On the end-of-life fishing gear - you went to visit it as well, didn't you, in Swansea, Mike - we've done some trials, and I was really interested in the one in Swansea. Mike and I share a river between our constituencies; I can't remember whether it was on your side or mine, but anyway. [ Interruption.] Yes, it's one of those arguments, isn't it? It was a really interesting project, and it was about not only could we recover this stuff from the sea but how we could recycle it and how we could basically make the fisherfolk some money out of it as well so that it was in their interest to not just let it drift into the sea. We've all seen those terrible pictures of turtles with stuff around them and all the rest of it. I'm really interested in rolling that out. We've got some data from that about how best to do it. That's what we're looking at, and that was very much supported by the deep-dive. I'm the species champion for the native oyster, as it happens, so I'm very keen on bottom-growing organisms. Oysters are the canary in the mine actually; they will not grow if the ecosystem isn't good. I'm delighted to say that Swansea bay has been reseeded, having been a protected area for some time. When I was a kid, if you fell in Swansea bay, you had to have your stomach pumped out - I've just shown my age - and now it's a blue flag beach. The EU regulations drove that - I think we're losing sight of that. We were the dirty man of Europe, and it has happened in my lifetime. And I'm not that old. That is a delight, to see those beds reseeded and grow, and we hope in five years that they'll be cropable. The oyster was a staple of working-class diets right around the coast of Wales for many, many years. It's only recently been a rich person's delight. So, I'm really keen on doing that. On marine, Lesley and I share this responsibility. Just to be clear, she's the decision maker for some of this stuff, and we share it. We are having a look at the whole thing about dredging, fishing, how that's done. I'm very keen, exactly as we say about the farmers, to bring our fisherpeople with us. I don't want them driven out of business and I don't want them not to be able to make a living, but nor do I want them to destroy the biodiversity of the sea. And they don't want to either, because they completely understand that they need to have a sustainable methodology for doing this. So, we have a working group, we've just refreshed it, we've just reappointed people and appointed new people to it, Jenny. And one of the things they'll be working on is this whole business about sustainable fishing, a sustainable fishing industry, what does that look like for Wales, and how on earth would we enforce it if we were doing it. Rhun's not in the Chamber, but you heard him going on, I think it was last week some time, about the vessel out of Bangor. We do have some vessels of that sort around the coast of Wales, so we are looking to see what we can do to use those vessels in the right way.
Welsh: Diolch, Jenny. Dydw i ddim yn gwybod yr ateb i flychau'r wennol ddu, ond fe wnaf ofyn nawr eich bod chi wedi gofyn cwestiwn. Fe wnaethon ni hynny, fedra i ddim cofio'n iawn, o leiaf un tymor yn ôl, felly dylen ni fod â rhywfaint o wybodaeth am yr effaith. Byddaf yn sicr yn gofyn. Ar y gêr pysgota diwedd oes - aethoch chi i ymweld hefyd, oni wnaethoch chi, yn Abertawe, Mike - rydyn ni wedi gwneud rhai treialon, ac roedd gennyf ddiddordeb mawr yn yr un yn Abertawe. Mae Mike a minnau'n rhannu afon rhwng ein hetholaethau; ni allaf gofio a oedd ar eich ochr chi neu fy un i, ond beth bynnag. [ Torri ar draws.] Ydy, mae'n un o'r dadleuon hynny, on'd ydy? Roedd yn brosiect diddorol iawn, ac roedd yn ymwneud, nid yn unig a allem adennill y deunydd yma o'r môr, ond sut y gallem ni ei ailgylchu a sut y gallem ni wneud ychydig o arian i'r pysgotwyr ohono yn y bôn fel ei fod o fudd iddyn nhw i beidio â gadael iddo fynd gyda'r llif i'r môr. Rydyn ni i gyd wedi gweld y lluniau ofnadwy hynny o grwbanod gyda phethau o'u cwmpas ac ati. Mae gen i ddiddordeb mawr mewn cyflwyno hynny. Mae gennym ni ychydig o ddata o hynny ynglŷn â'r ffordd orau i'w wneud. Dyna beth yr ydyn ni'n ei ystyried, ac roedd hynny'n cael ei gefnogi'n fawr gan yr archwiliad dwfn. Fi yw hyrwyddwr rhywogaeth yr wystrys brodorol, fel mae'n digwydd, felly rwy'n frwd iawn dros organebau sy'n tyfu o'r gwaelod. Yr wystrys yw'r caneri yn y pwll glo mewn gwirionedd; fyddan nhw ddim yn tyfu os nad yw'r ecosystem yn dda. Rwy'n falch iawn o ddweud bod bae Abertawe wedi cael ei ailhadu, ar ôl bod yn ardal warchodedig ers peth amser. Pan oeddwn i'n blentyn, os oeddech chi'n disgyn ym mae Abertawe, roedd yn rhaid i chi gael eich stumog wedi'i bwmpio - rydw i newydd ddangos fy oedran - ac erbyn hyn mae'n draeth baner las. Rheoliadau'r UE wnaeth ysgogi hynny - rwy'n credu ein bod ni'n colli golwg ar hynny. Ni oedd dyn budr Ewrop, ac mae wedi digwydd yn ystod fy oes i. A dydw i ddim mor hen â hynny. Mae'n hyfryd gweld y gwelyau hynny wedi'u hailhadu ac yn tyfu, ac rydyn ni'n gobeithio mewn pum mlynedd y bydd modd cymryd cynnyrch oddi yno. Roedd yr wystrys yn rhan allweddol o ddeiet y dosbarth gweithiol o amgylch arfordir Cymru am flynyddoedd lawer iawn. Dim ond yn ddiweddar y daeth yn hyfrydbeth y bobl cyfoethog. Felly, rwy'n awyddus iawn i wneud hynny. Ar y môr, mae Lesley a minnau'n rhannu'r cyfrifoldeb hwn. Dim ond i fod yn glir, hi yw'r gwneuthurwr penderfyniadau ar gyfer peth o hyn, ac rydyn ni'n ei rannu. Rydyn ni'n cael golwg ar yr holl sefyllfa ynghylch llusgrwydo, pysgota, sut mae hynny'n cael ei wneud. Rwy'n awyddus iawn, yn union fel rydyn ni'n dweud am y ffermwyr, i ddod â'n pysgotwyr gyda ni. Dydw i ddim eisiau iddyn nhw golli eu modd o gynnal busnes a dydw i ddim eisiau iddyn nhw beidio â gallu gwneud bywoliaeth, ond dydw i ddim ychwaith eisiau iddyn nhw ddinistrio bioamrywiaeth y môr. A dydyn nhw ddim eisiau hynny ychwaith, oherwydd maen nhw'n deall yn llwyr bod angen iddyn nhw fod â methodoleg gynaliadwy ar gyfer gwneud hyn. Felly, mae gennym weithgor, rydym newydd ei adnewyddu, rydym ni newydd ailbenodi pobl a phenodi pobl newydd iddo, Jenny. Ac un o'r pethau y byddan nhw'n gweithio arno yw'r holl fusnes yma am bysgota cynaliadwy, diwydiant pysgota cynaliadwy, sut olwg sydd ar hynny i Gymru, a sut ar y ddaear y byddem yn ei orfodi pe byddem ni'n ei wneud. Dydi Rhun ddim yn y Siambr, ond glywsoch chi ef yn mynd ymlaen, rwy'n credu mai wythnos diwethaf rhyw dro oedd hi, am y llong allan o Fangor. Mae gennym ni rai llongau o'r math hwnnw o amgylch arfordir Cymru, felly rydym yn edrych i weld beth allwn ni ei wneud i ddefnyddio'r llongau hynny yn y ffordd gywir.